Document ID: 32007D0224

РЕШЕНИЕ НА КОМИСИЯТА
от 4 април 2007 година
относно публикуването на позоваването на стандарт EN 71-1:2005 „Безопасност на играчките - Част 1: механични и физични свойства“ по отношение техническите изисквания за предмети за изстрелване с накрайници вендузи в съответствие с Директива 88/378/ЕИО за безопасността на детските играчки
(нотифицирано под номер C(2007) 1460)
(Текст от значение за ЕИП)
(2007/224/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 88/378/ЕИО на Съвета от 3 май 1988 г. относно сближаване на законодателствата на държавите-членки във връзка с безопасността на играчките (1), и по-специално член 6, параграф 1, втора алинея от нея,
като взе предвид становището на Постоянния комитет, създаден съгласно член 5 от Директива 98/34/ЕО на Европейския парламент и на Съвета от 22 юни 1998 г., определяща процедура за предоставяне на информация в областта на техническите стандарти и регламенти и правила относно услугите на информационното общество (2), както е изменена с Директива 98/48/ЕО (3) (Комитет по стандартите и техническите предписания),
като има предвид, че:
(1)
Член 2 от Директива 88/378/ЕИО гласи, че детските играчки могат да се предлагат на пазара само когато не заплашват безопасността и/или здравето на потребителите или трети лица при употреба по предназначение или по предвидим начин, като се отчита обичайното поведение на децата.
(2)
Съгласно член 5, параграф 1, втора алинея от Директива 88/378/ЕИО, за съобразени със съществените изисквания по реда на член 3 от директивата се считат детски играчки, които отговарят на приложимите към тях национални стандарти, транспониращи хармонизираните стандарти, чиито референтни номера са публикувани в Официален вестник на Европейските общности.
(3)
В съответствие с член 5, параграф 1, втора алинея от Директива 88/378/ЕИО от държавите-членки се изисква да публикуват референтните номера на националните стандарти, транспониращи хармонизираните стандарти, чиито референтни номера са публикувани в Официален вестник на Европейските общности.
(4)
Европейският комитет по стандартизация (CEN), по силата на мандата, даден му от Комисията, състави и прие хармонизиран стандарт EN 71-1:1998 „Безопасност на играчките - Част 1: механични и физични свойства“ на 15 юли 1998 г., чиито референтни номера бяха публикувани за първи път в Официален вестник на Европейските общности от 28 юли 1999 г. (4).
(5)
На 19 септември 2005 година Европейският комитет по стандартизация прие стандарт EN 71-1:2005 „Безопасност на играчките - Част 1: механични и физични свойства“, която е консолидирана версия на хармонизирания стандарт EN 71-1:1998 и неговите 11 изменения.
(6)
Съгласно член 6, параграф 1 от Директива 88/378/ЕИО испанските компетентни органи са повдигнали официално възражение по отношение на изискванията, които се отнасят до предмети за изстрелване с накрайници вендузи, предназначени за деца над тригодишна възраст, предвидени в стандарт EN 71-1:2005. Испанските компетентни органи твърдят, че стандартът не осигурява достатъчна сигурност на играчките за изстрелване, предназначени за деца над тригодишна възраст. По мнение на испанските компетентни органи дете на възраст над три години може да отдели вендузата от края на предмета за изстрелване, като използва с по-голяма от посочената в параграф 8.4.2.3. („изпитване на предпазни елементи“) сила от 60 N.
(7)
Стандарт EN 71-1:2005 определя различни изисквания за играчките с вендузи в зависимост от възрастта на детето. Относно играчките с вендузи, предназначени за деца под тригодишна възраст, изискванията на стандарта постановяват, че „изпитването на опън“ трябва да се извърши със сила на опъна от 50 N (в случай че най-големият достъпен размер е 6 мм или по-малко) и със сила от 90 N (в случай че най-големият достъпен размер надвишава 6 мм). Относно играчките за изстрелване с накрайници вендузи, предназначени за деца над тригодишна възраст, стандартът изисква, в параграф 4.17.1, буква б), гъвкавият материал, използван при направата на накрайниците, да не може да се откачи при изпитване съгласно параграф 8.4.2.3 (изпитване на опън, предпазни елементи). Изпитването на опън на предпазните елементи, посочено в параграф 8.4.2.3 се извършва със сила от 60 N.
(8)
На Комисията бе докладвано за няколко инцидента с играчки за изстрелване с накрайници вендузи, предназначени за деца над тригодишна възраст. През 1997 г. в Швеция дете на възраст девет години се задушава и умира, като случайно, докато смуче краят на вендузата, я поглъща. Други два фатални инцидента са се случили в Обединеното кралство. В допълнение на това Комисията бе информирана за други осем фатални инцидента в Съединените щати. По скоро, през август 2005 г., испанските власти информираха Комисията за фатален инцидент с четиригодишно дете, причинен от играчка лък и стрела с вендуза.
(9)
Вендузите, прикрепени към предметите за изстрелване, имат за цел да прикрепят изстрелвания предмет към дадена повърхност. Залепването и отлепването на предметите за изстрелване води до постоянно подлагане на напрежение на вендузата. Освен това децата на възраст над три години често поставят вендузите в устатата си, с цел да ги намокрят преди да ги залепят на дадена повърхност. Ако вендузата не е прикрепена към играчката както трябва, може да се предвиди нейното откачане по време на нормална и предвидима употреба. Ако вендузата се откачи и влезе изцяло в устата на детето, тя може да блокира дихателния път в дъното на устата и в горната част на гърлото и да предизвика задушаване.
(10)
На базата на тези констатации държавите-членки считат, че за децата над тригодишна възраст трябва да се осигури същата защита, както за децата под тази възраст. Следователно вендузите, използвани за накрайници на играчките за изстрелване, предназначени за деца над тригодишна възраст, не трябва да могат да се откачат при подлагане на съответните тестове, посочени в параграф 5.13, буква б) от EN 71-1:2005, и в частност на „тест за усукване“ (параграф 8.3) и „изпитване на опън, общи“ (параграф 8.4.2.1).
(11)
Вследствие на това, на базата на информацията, предоставена от испанските власти, останалите национални власти и Комитетът по стандартите и техническите предписания на Комисията считат, че в стандарт EN 71-1:2005 съществуват недостатъци по отношение на техническите изисквания за играчките за изстрелване с накрайници вендузи, предназначени за деца над тригодишна възраст.
(12)
До преразглеждане на стандарта, в интерес на безопасността и правната сигурност, публикуването на позоваването в Официален вестник на Европейския съюз на стандарт EN 71-1:2005 трябва да е придружено от подходяща бележка.
(13)
При отсъствието на стандарт, който покрива гореспоменатите рискове, и по силата на член 5, параграф 2 от Директива 88/378/ЕИО, държавите-членки приемат, че гореспоменатите играчки отговарят на основните изисквания за безопасност само ако имат сертификат за проучване на тип на ЕО, издаден от нотифициран орган и ако съответствието им с вече одобрен модел е удостоверено с поставяне на ЕО маркировка,
ПРИЕ НАСТОЯЩОТО РЕШЕНИЕ:
Член 1
Относно играчките за изстрелване с накрайници вендузи, предназначени за деца над тригодишна възраст, стандарт EN 71-1:2005 „Безопасност на играчките - Част 1: механични и физични свойства“, както е приет от Европейския комитет по стандартизация на 19 септември 2005 г., не задоволява основните изисквания за безопасност, посочени в член 3 от Директива 88/378/ЕИО, и по-специално в приложение II.II.1, буква д), във връзка с параграф 4.17.1, буква б).
Член 2
Публикуването в Официален вестник на Европейския съюз на позоваване на стандарт EN 71-1:2005 „Безопасност на играчките - Част 1: механични и физически свойства“ е придружено от следната допълнителна бележка:
„По отношение на играчките за изстрелване с накрайници вендузи изискването, посочено в параграф 4.17.1, буква б), което определя, че изпитването на опън се извършва съгласно параграф 8.4.2.3, не покрива риска от задушаване, който представляват тези играчки.“
Член 3
Известие, идентично с предвиденото в член 2 от настоящото решение, следва да придружава позоваването на националния стандарт, транспониращ стандарт EN 71-1:2005 „Безопасност на играчките - Част 1: механични и физични свойства“, което трябва да бъде публикувано от държавите-членки съгласно член 5, параграф 1, втора алинея от Директива 88/378/ЕИО.
Член 4
Адресати на настоящото решение са държавите-членки.
Съставено в Брюксел на 4 април 2007 година.

Labels: 3
7
1